AARHUS: Han troede, at han var på vej ind til parkeringsanlægget under Dokk1.

Men svingede til venstre en postgang for tidligt og befandt sig nu i det, der må være enhver bilists mareridt:

Midt på en bane, hvor der når som helst kan komme et tog.

Det skal - inden vi skriver videre - noteres, at vi strengt taget ikke kan vide, om det var en mand eller en kvinde, der sad bag rattet i bilen, der fredag kom helt på gale veje.

Billedet har vi fået tilsendt af en anonym læser, der i sin mail blot har denne kommentar:

- En eller anden dag går det galt.

Og det kan man faktisk godt frygte, at det gør.

Århus Stiftstidende har flere gange overvåget trafikken i krydset på Mindet foran Dokk1, hvor masser af bilister kører ulovligt lige ud i stedet for at følge færdselsreglerne og svinge ind under Dokk1.

Og under vores observationer har vi tre-fire gange set bilister tage fejl af letbanesporet og indkørslen til Dokk1.

Hver gang har bilisterne i så god tid opdaget, at de var på vej ind på letbanesporet, at de nåede at rette bilen op, inden det gik galt.